આ બધાં સામયિકો કે એના વિશેની માહિતિ સંઘરી ન રાખવાની ટેવને લીધે આ વિશે ઘણું બધું ભૂલાઈ ગયું છે પરંતુ એટલું હું કહી શકું છું કે જે જે સામયિકોનું તંત્રી પદ મેં સંભાળ્યું તેમાં સામગ્રી પરત્વે જરીક પણ બાંધછોડ હું કરતો નહોતો. અને સામયિકમાં જે કંઈ આવે તે ઉત્તમ પ્રકારનું જ આવે એવો મારો આગ્રહ રહેતો. સદભાગ્યે જયંતિ દલાલ ને મોહનલાલ મહેતા જેવા મિત્રો સાથે કામ કરવાનું મળ્યું હતું એટલે એ બાબતમાં કશી મુશ્કેલી અનુભવાઈ નહોતી.